Laiva Toivo, Oulu
Vuonna yksituhatta kaheksansataa seitsemänkymmentä yksi,
 kun laivuri koitti saada poikia pestatuksi,
 hän pestas pyhän pestas toisen pestas kolmannen,
 laivaan Toivoon Oulu.

 Kertosäe:
 Huraa, huraa, sen omistajalle,
 huraa, huraa, sen kuljettajalle
 mutta Toivon herra kuuluu kyllä kaikkein korvissa,
 ja laiva Toivo, Oulu.

 Ei saanut Vilho poikia kauvan laivassansa pitää,
 kun he pääsi Englantiin he eron otti siitä.
 He heitit herra laivurin Laiberineen
 laivaan Toivoon Oulu

 Kertosäe: Huraa jne

 Laivaan tuli laivurille ystäviä kerran,
 tulivat he iloitsemaan luona Vilho-herran.
 Vaan kuulan kaiku keulassa ne ilot lopetti
 laivassa Toivossa Oulu.

 Kertosäe: Huraa jne.

 Laivuri se vaan räpsytteli revolveriansa
 ja yksi alapäälliköistä seisoi edessänsä.
 Vaan ruudot olivat kastuneet, ei kuulaa kuulunut
 Laivassa Toivossa Oulu.

 Kertosäe: Huraa jne.

 Kerran Vilho vahdin kanssa hullutteli sitä,
 että kolme luutaa yhteen varteen hänen panna pitää.
 Vaan kun hän ei sitä taitanut niin sai hän kontata
 laivassa Toivossa Oulu.

 Kertosäe: Huraa jne.

 Kokkia he ruoskivat kuin järjettömät villit,
 kunnes kokki kyllästyi kurjalle elämälleen.
 Hän heitti herra laivurin ja hyppäs merehen
 laivasta Toivosta Oulu.

 Kertosäe: Huraa jne.

 kolmetoista perämiestä viiden vuoden sisään
 kerkes herra laivuri laivassansa pitää.
 He Vilhon hommiin kyllästyivät, sanoit hyvästit
 laivalle Toivolle Oulu.

 Kertosäe: Huraa jne.

 Kaks ja puoli sataa miestä neljän reissun sisään
 kerkes herra laivuri laivassansa pitää.
 He karkasivat kesken reissun laivastansa pois
 laivasta Toivosta Oulu.

 Kertosäe: Huraa jne.

 Jos ei Vilho oisi ollut kommesrootin poika,
 niin ei hän oisi kauvan saanut laivaansakaan hoitaa,
 sillä Toivon herran toimet oli kuulut kautta maan.
 Ja laiva Toivo Oulu.

 Kertosäe: Huraa jne.

Lähde: Toimittanut Oulu-seura ry:n asettama komitea. Oulussa laulettua. Kustannuosakeyhtiö Pohjoinen Oulu 1983.

Laulut
Merenkulku